laion/Wikipedia-Exotic huggingface dataset:
פצץ

פצץ הוא מכשיר ידני שהופך אנרגיה מכנית לאנרגיה חשמלית. אנרגיה זו יוצרת זרם חשמלי שנשלח באמצעות זוג חוטי חשמל למרחק כדי לבצע פיצוץ מטעני נפץ. ידוע בעולם בשמו האנגלי: Exploder או Dynamo Exploder. או Blasting Machine Exploder. תנועת הידית, אם בצורה סיבובית או קווית ישרה (תלוי בסוג הפצץ), גורמת לתנועת שני גופים המלופפים בחוטי נחושת, אחד בסמוך לשני. תנועה זו גורמת ליצירת השראה של שדה אלקטרומגנטי, שמביא ליצירת זרם חשמלי, על בסיס עיקרון הגנרטור או הדינמו. בחלקו העליון של המכשיר בולטת מימין ידית ההפעלה. חלקה העליון עשוי עץ והציר המסובב ממתכת. הידית ניתנת להפרדה מהמכשיר ומחוברת אליו בעזרת שרשרת מתכת באורך של כ-10 ס"מ. אורכו של ציר מתכת הידית הוא כ-8 ס"מ, וקוטרו 13 מ"מ. בצד אחד ישנו חריץ המוליך את הידית בצורה אחידה לתוך הדינמו שבתוך הקופסה. מעל המכשיר מוצמדת רצועת עור סטנדרטית לנשיאה, באורך של 45 ס"מ וברוחב של 1.8 ס"מ. בקצה רצועת העור, שני חריצים המאפשרים את הצמדת הרצועה למכשיר, ובאמצעות שני כפתורי מתכת הבולטים משני צידי המכשיר בחלקו העליון. מצד שמאל ניתן להבחין בשני אומים מחורצים ממתכת, המסתובבים על הברגה ומשמשים לחיבור והידוק חוטי החשמל. המכשיר בנוי בתוך קופסת מתכת ושוקל כ-2 ק"ג. גובה המכשיר עומד על כ-21 ס"מ ורוחבו 9.5 ס"מ. קופסת המתכת עשויה מברונזה וצבועה בשחור. בצידו של המכשיר הוצמדה פחית מוטבעת עם כל הפרטים הטכניים של המכשיר, כולל שם היצרן. לאחר שהחבלן הציב את מטעני הנפץ לפי תכנון קודם, הוא מכניס לתוכם נפצים חשמליים המחוברים לחוטי חשמל. את החוטים הוא פורס למרחק בטוח ממקום הפיצוץ, ורק אז מחבר את קצותיהם לשתי היציאות המיוחדות של הפצץ. ברגע שהכול מוכן לפיצוץ, מסובב החבלן את הידית וכך גורם ליצירת זרם שעובר דרך החוטים אל המטענים ומפוצץ אותם. כאשר מטען אחד מחובר לפצץ, יספיק חצי סיבוב של הידית להפעילו. משמדובר על מספר מטענים עם מספר כבלים, הרי על המפעיל יהיה לבצע מספר חצאי סיבובים של הידית (מה שמוגדר באנגלית כ-Single shot או Double shot). מכשיר כזה מסוג Cap 10 בנוי להפעיל עד 10 מטענים. ככלל קיימים שני סוגים: כאלה שיוצרים זרם באמצעות ידית לחיצה שנעה בקו ישר מלמעלה למטה, וכאלה שיוצרים זרם באמצעות תנועה סיבובית על ידי סיבוב הידית. פרט לכך ידועים שני דגמים שנועדו לפוצץ מספר שונה של מטענים: מכשיר קטן שנקרא CAP 10 שיועד לפוצץ עד 10 מטענים. מכשיר גדול שנקרא 30 CAP שיועד לפוצץ עד 30 מטענים. מכשיר ה-CAP 10 הועדף בתקופת מלחמת העולם השנייה על ידי הנחתים והצנחנים האמריקאים עקב גדלו ומשקלו הקטן יחסית והם נהגו להכניסו לכיס. בישראל היה מספר מוגבל של המכשירים הקטנים מסוג CAP 10 והיו יקרי מציאות לחבלנים. היו גם מכשירים גדולים מתוצרת בריטית מסוג CAP-30. מדיה וקבצים בנושא פצץ בוויקישיתוף
נמרון הפנטנל

נמרון הפנטנל (שם מדעי: Leopardus braccatus) הוא מין של נמרון המצוי באזור הביצות של הפנטנל - אזור הביצות הגדול ביותר בעולם הנמצא בברזיל ובעוד כמה מדינות. חתול זה נדיר מאוד ולא ברור כמה פרטים חיים בטבע. למרות שמו הוא אינו חי רק בפנטנל אלא גם בערבות עשב, סוואנות ויערות טרופיים או יערות נשירים. הוא קרוב לקולוקולו ונחשב על פי כמה מיונים לתת-מין שלו. זהו חתול בגודל חתול בית, עם פרווה קצרה צהבהבה או חומה עם כתמים כתומים עדינים על החזה והרגליים והזנב מפוספסים בקצוות. האוזניים גדולות ומחודדות והאף והפה קטנים. יש לו פרווה עבה יותר מרוב החתוליים. זה חתול הצד במשך היום מכרסמים שונים כמו הקביה, עופות, נחשים ולטאות. הוא יכול להסתובב בטריטוריה של עד 37 ק"מ למין וחי בבדידות. ישנם 2 תת-מינים: Leopardus braccatus braccatus - חי במרכז ברזיל, מזרח פרגוואי, מזרח בוליביה וצפון מזרח ארגנטינה. Leopardus braccatus munoai - חי באורוגוואי ובריו גראנדה דו סול בברזיל מדיה וקבצים בנושא נמרון הפנטנל בוויקישיתוף נמרון הפנטנל, באתר ITIS (באנגלית) נמרון הפנטנל, באתר Animal Diversity Web (באנגלית) נמרון הפנטנל, באתר האנציקלופדיה של החיים (באנגלית) נמרון הפנטנל, באתר GBIF (באנגלית) נמרון הפנטנל בmammalogy
גרהרט האופטמן

גרהרט האופטמן (בגרמנית: Gerhart Hauptmann;‏ 15 בנובמבר 1862 – 6 ביוני 1946), סופר ומחזאי גרמני, מן הבולטים שבמחזאי זרם הנטורליזם, זוכה פרס נובל לספרות לשנת 1912. האופטמן נולד באוברזאלצברון שבשלזיה (כיום שְצָ'אבְנוֹ-זְדְרוּי בפולין), למשפחה של אורגים אשר היגרה מבוהמיה לשלזיה. סבו ואביו היו בעלי בית מרזח ביישוב בו נולד האופטמן, הצעיר מבין ארבעה אחים. הוא לא הצליח בלימודיו והוריו הוציאו אותו מבית הספר. לאחר פרק זמן אצל דודו החקלאי, נרשם לבית הספר לאומנויות בברסלאו, אך עבר משם (בגלל המשמעת הקשה) ליינה, שם התוודע לתורת התורשה והתפתחות הגזעים. באביב 1883, יצא יחד עם אחיו קרל למסע בארצות הים התיכון. הוא הזדעזע מהעוני הרב שראה בערי ספרד ואיטליה ותכנן להיות פסל. חזר לזמן קצר לרומא וחלה בדבר. ארוסתו השיבה אותו לגרמניה. לאחר החלמתו בשנת 1885 הם התחתנו והתיישבו בברלין. האופטמן ניסה את כוחו כשחקן תיאטרון והתקרב לחוגי סופרים נטורליסטיים ובהשפעתם כתב את מחזהו הראשון בשנת 1889. סביב ההצגה התעורר פולמוס גדול שהתאפיין בהתלהבות גדולה של הצעירים והתנגדות חריפה מצד המבוגרים. המאבק סביב יצירותיו נמשך מאז ועד שהתחלפו הדורות בחברה. האופטמן לא היה רק נטורליסט, אלא גם סוציאליסט, אך לא במובן הפוליטי-מפלגתי. בשנת 1912 הוענק לו פרס נובל לספרות "במיוחד בגלל פעילותו בשטח הדרמה המודרנית". השלטונות הגרמניים לא אהדו אותו ולאחר שהוענק לו פרס נובל, ציווה הקיסר וילהלם השני שלא להעניק לו את פרס שילר והפרס ניתן למחבר שולי שהיה נאמן לבית המלוכה. בשנות חייו האחרונות, לפני מלחמת העולם השנייה ובמהלכה, חי בדוחק כלכלי תחת עינם הפקוחה והחשדנית כלפיו של השלטונות הנאציים. נפטר בשנת 1946 באגנטנדורף שבשלזיה תחתית, כיום יָאגְנְיוֹנְטְקוּב בפולין. תומאס מאן, אשר היה בקשרים טובים עם האופטמן, השתמש בדמותו לצורך אפיון דמותו של מינהר פפרקורן בספרו, "הר הקסמים". אחיו, קרל האופטמן (1858-1921), נודע כמחבר של מחזות ורומאנים בגרמניה. לפני עלות החמה (1889) חג השלום (1890) יש בו השפעה של איבסן אנשים בודדים (1891) יש בו השפעה של איבסן תורגם לעברית על ידי י"ח ברנר. האורגים (1892) תורגם לעברית על ידי י"ח ברנר. האורגים, תרגום נוסף, מאת שמעון לוי, ספרית בית צבי למחזות, 1987. מיכאל קרמר, דרמה, תרגם י"ח ברנר, עם רשימה מאת יעקב רבינוביץ, יפו, יפת, 1911. קולגה קראמפטון (1892) הפרוה (1893) עלית האנה'לה השמימה (1894) פלוריאן גייאר (1895) בעל העגלה הנשל (1898), חיזיון בחמש מערכות, תורגם בידי יוסף חיים ברנר, יפו, יפת, 1913. היינריך העני (1902) רוזה ברנד (1903) פיפה רוקדת (1906) העכברושים (1911) החלום הגדול איפיגניה באויליס מות אגממנון אלקטרה גורל הפרומתידים (1885) שומר הרכבת תיל (1888) הופיע בעברית בשם טיהל שומר המסילה בהוצאת ספרית תרמיל. אי האם הגדולה הכופר מסואנה, תרגם מגרמנית דוד פוגל, הוצאת שטיבל, ורשה, 1923. הכופר מסואנה, תרגום נוסף, תרגום מגרמנית ואחרית דבר - רחל בר-חיים, כרמל, ירושלים, 2003. האורגים, תרגם מגרמנית י.ח. ברנר. בתוך: קובץ ספרותי (ירושלים: הוצאת אחדות, 1910). מדיה וקבצים בנושא גרהרט האופטמן בוויקישיתוף אתר האינטרנט הרשמי של גרהרט האופטמן גרהרט האופטמן, ברשת החברתית Goodreads גרהרט האופטמן, באתר פרס נובל (באנגלית) כתבי גרהרט האופטמן בפרויקט בן-יהודה גרהרט האופטמן, באתר אנציקלופדיה בריטניקה (באנגלית) כתבי גרהרט האופטמן בפרויקט גוטנברג (באנגלית) גרהרט האופטמן, באתר "Find a Grave" (באנגלית) ביקורת: יורם ברונובסקי, נאומים ליד האשד, דבר, 15 באוגוסט 1975.
הקוסם (סדרת אנימציה)

הקוסם (בצרפתית: Le Magicien) הייתה סדרת אנימציה צרפתית בהפקת Xilam ששודרה בין השנים 1997-1999. גיבור הסדרה היה אייס קופר, גיבור-על שעושה שימוש במוטיבים מעולם הקוסמות (שרביט קסמים, קלפים, גלימה) על מנת ללחום באויבים מזדמנים. לסדרה הופקה עונה אחת הכוללת 39 פרקים. בישראל הסדרה שודרה בערוץ הילדים בשנת 1999 בדיבוב עברי שכלל את עמי מנדלמן (בתפקיד "הקוסם"), אורלי קטן, יורם יוספסברג (בתפקיד בלק ג'ק) ודודיק סמדר (בתפקיד וגה). העלילה מתרחשת בעולם עתידני, מתקדם טכנולוגית. הדבר עשוי לשחק לידי הטובים כמו לידי הרעים. סופר-נבל בשם בלק-ג'ק ואנשיו מנסים לזרוע הרס בעולם זה. מישהו צריך למנוע זאת מהם. לשם כך ישנו "הקוסם", אדם נבון, מהיר ובעל כוחות על-אנושיים, שמוצא עצמו כל פעם בקרב חדש, נאבק למען המדינה וכל מי שחי בה. אייס קופר ("הקוסם"): גיבור סדרה זו. משתמש בשכלו לא פחות מבכוחו. נעזר בשרביט קסמים (שיכול לשמש פנס, רובה ונשק קר להכות בו את האויבים), בקלפים חדים כתער (שהופכים כאלה אגב השלכתם) ובגלימה (המאפשרת לו לצנוח מגבהים, כמתואר בפתיח הסדרה). נוהג במכונית סופר-מהירה שאף מרחפת מעל הקרקע. כוחותיו מועצמים כשהוא קורא: "כוחות הקסם, התגלו במלוא העצמה!". עקב כך, גם הופעתו החיצונית משתנה במעט, אך בעיקר מתחזקים כוחותיו וביכולתו לעשות דברים שקודם לכן לא היה ביכולתו לעשות, כמו להרים עצמים כבדים. קוזמו: עוזרו הנאמן של "הקוסם". באופיו, קצת פחות רציני ובעל נטייה להסתכל על הדברים בדרך הומוריסטית גם כאשר אין הנסיבות מתאימות לכך. עם זאת, ניכר שהוא מנסה לחלץ את "הקוסם" ממצבים מסוכנים. וגה: קצין במשטרה. חבר טוב של אייס. מסייע בעיקר דרך שיחות שהשניים מקיימים ביניהם, לעיתים קרובות טלפונית (בשל הצורך של וגה למלא את תפקידו המשטרתי) ופחות לוקח חלק בקרבות עצמם. מונה: שותפתו למלחמה בפשע של "הקוסם". מתח רומנטי תמידי קיים בינה ובין "הקוסם" ומהווה פן נוסף בעלילה. בתו של בלק-ג'ק. בלק-ג'ק: הנבל הראשי. כמו לכל נבל כמעט, יושב רוב הזמן במפקדה שלו, ממנה הוא מנהל את ענייניו. נוטה להיות ביקורתי מאוד כלפי עוזריו. "הקוסם", במסד הנתונים הקולנועיים IMDb (באנגלית) "הקוסם", במסד הנתונים הקולנועיים KinoPoisk (ברוסית) הקוסם, במיזם "אישים" לתיעוד היצירה הישראלית
נמרון מנוקד

נמרון מנוקד או האונקילה (שם מדעי: Leopardus tigrinus) הוא מין ממשפחת החתוליים החי באמריקה הדרומית והמרכזית ביערות גשם. הוא בעל פרווה צהובה עם חברבורות ומזכיר מאוד את המרגיי והאוצלוט החיים באותו אזור אך קטן מהם ובעל מבנה גופני צר וגמיש. משקלו הממוצע 1.5-3 ק"ג ואורכו 38–59 ס"מ. יש לו פרווה עבה בצבע צהוב עד חום כהה ועליהם כתמים גדולים בדוגמאות של נמר או יגואר כשהזנב מפוספס. הוא בעל אוזניים עגולות גדולות, אישונים מורחבים ירוקים. הזנב ארוך ומותאם לחיי טיפוס ואיזון והוא מבלה הרבה בין העצים. לעיתים ישנם פריטים בעלי פרווה שחורה לגמרי. כמו רוב החתולים הקטנים הם יודעים לגרגר ולא לשאוג כמו החתולים הגדולים. הוא צייד ממארב הפעיל בלילה ובקפיצה ונשיכה אחת קופץ על טרפו ושובר את מפרקתו. טרפו מורכב ממכרסמים כמו סנאים ועכברים, עופות, לטאות, נחשים קטנים וצפרדעים. לעיתים הוא גם יאכל גם חסרי חוליות ועשבים. הנמרון המנוקד קרוב לסכנת הכחדה עקב פגיעה ביערות בהם הוא חי וגם עקב צייד בלתי חוקי בגלל פרוותו. מדיה וקבצים בנושא נמרון מנוקד בוויקישיתוף נמרון מנוקד, באתר ITIS (באנגלית) נמרון מנוקד, באתר NCBI (באנגלית) נמרון מנוקד, באתר Animal Diversity Web (באנגלית) נמרון מנוקד, באתר האנציקלופדיה של החיים (באנגלית) נמרון מנוקד, באתר GBIF (באנגלית) נמרון מנוקד באתר הרשימה האדומה של IUCN נמרון מנוקד באתר הרשימה האדומה של IUCN
חתול קולוקולו

חתול קולוקולו או נמרון קולוקולו (שם מדעי: Leopardus colocolo) הוא מין מהסוג נמרון שבמשפחת החתוליים החי באזור הדרומי של אמריקה הדרומית ובעיקר בצ'ילה. חתול הקולוקולו גדול ומגיע לאורך 56–67 ס"מ ולמשקל של 3 ק"ג. לשני התת-מינים פרווה בצבע שונה. חי במגוון אזורי חיות, בהם יערות טרופיים, יערות עננים, ומביצות וחופים עד להרי האנדים העצומים. לא ידוע הרבה על התנהגותו. הוא צייד לילי הניזון בעיקר מהקביה וממכרסמים אחרים. הם יכולים לחיות בטבע עד 9 שנים ובשבי אף יותר. מצבו קרוב לסיכון עקב פגיעה ביערות שלהם, אך קשה להבדיל בינם לבין חתולי קודקוד החי באותו אזור. עם זאת הקולוקולו מסוגל להסתדר מחוץ ליערות. הוא קרוב של המינים חתול הפמפס וחתול הפנטנל שבעבר נחשבו לתת־מינים שלו. L. c. colocolo - חתול אדמדם או אפור כהה עם פסים שחורים דקים באזורים שונים בגופו וכמה בולטים על הרגליים, הזנב והגחון. מצוי ביערות סובטרופיים בצ'ילה. L. c. wolffsohni - חתול עם פרווה אפורה כהה ובעל אזורי כתמים גדולים יותר על פרוותו. הרגליים והזנב מפוספסים כמו אצל קרובו והוא מצוי באזורים הדרומיים ההרריים של צ'ילה שנקראים Paramo. מדיה וקבצים בנושא חתול קולוקולו בוויקישיתוף חתול קולוקולו, באתר אנציקלופדיה בריטניקה (באנגלית) חתול קולוקולו, באתר ITIS (באנגלית) חתול קולוקולו, באתר NCBI (באנגלית) חתול קולוקולו, באתר Animal Diversity Web (באנגלית) חתול קולוקולו, באתר האנציקלופדיה של החיים (באנגלית) חתול קולוקולו, באתר GBIF (באנגלית) חתול קולוקולו באתר הרשימה האדומה של IUCN
סמרן לופתן

סמרן לופתן או סמרן ברזילאי (שם מדעי: Coendou prehensilis) הוא מכרסם גדול החי באמריקה הדרומית וגופו מכוסה בקוצים גדולים ומסוכנים. למרות שהוא מזכיר דורבן הוא שייך דווקא למשפחת "דורבני העולם החדש" או הסמרניים. גופו של הסמרן מכוס בקוצים לבנים או צהבהבים וארוכים וביניהם ישנם כהות ושאר הפרווה אפורה. הוא בעל שפתיים ואף גדולים ואדומים וזרועות חזקות ומיומנות בטיפוס על עצים ובעלי ארבעה טפרים בכל רגל. גם הזנב עוזר לו לטפס והוא יכול להיאחז איתו בענף. אורכו 30-60 ס"מ ומשקלו 2-4.5 ק"ג. זהו יצור ליילי החי בין ענפי העצים בג'ונגלים בזוג וביום נח בחורים בעץ. הם לא יורדים לקרקע לעיתים קרובות. מזון: בעיקר עלים, פרחים, פירות וזרדים קטנים מהווים את עיקר תזונתו. טורפים: עופות דורסים כמו הרפיה, יגואר, טאירה ואוצלוט וגם נחשים גדולים. הדורבן הוא טרף מסוכן ביותר עקב הדורבנות הגדולות שלו והוא מתכדר לכדור כשטורף מתקרב. ישנם טורפים שמתו עקב הקוצים שננעצו בהם בכוח. עם זאת הדרבן הוא בעל מזג רגוע כשלא מתקיפים אותו. תפוצה: הדרבן מצוי ביערות גשם עד גובה 1,50 מ' במדינות: ברזיל, ארגנטינה, ונצואלה, גיאנה וסביבותיה, בוליביה, טרינידד וייתכן שגם באקוודור. בשל תפוצתו הנרחבת הוא אינו בסכנה. מדיה וקבצים בנושא סמרן לופתן בוויקישיתוף סמרן לופתן, באתר ITIS (באנגלית) סמרן לופתן, באתר NCBI (באנגלית) סמרן לופתן, באתר Animal Diversity Web (באנגלית) סמרן לופתן, באתר האנציקלופדיה של החיים (באנגלית) סמרן לופתן, באתר GBIF (באנגלית) סמרן לופתן באתר הרשימה האדומה של IUCN
פורט סמית'

פורט סמית' (באנגלית: Fort Smith) היא העיר השלישית בגודלה (אחרי ליטל רוק ופאייטוויל) במדינת ארקנסו, ארצות הברית, ואחת משתי הבירות של מחוז סבסטיאן (ביחד עם גרינווד). העיר נמצאת במקום בו נהר פוטו (Poteau) נשפך אל נהר ארקנסו, על גבול ארקנסו-אוקלהומה. לפי מפקד האוכלוסין של ארצות הברית, בעיר מתגוררים כ-89,142 תושבים (נכון ל-2020), ובמטרופולין שלה מתגוררים 279,974 תושבים (נכון ל-2020). האזור בו נמצאת פורט סמית' הפך לחלק מארצות הברית במסגרת רכישת לואיזיאנה ב-1803. באותן שנים האזור, שנודע בשם המערב הישן של אמריקה, היה מיושב בדלילות והוקמו בו מוצבים של צבא ארצות הברית כדי לחזק את השליטה בו. אחד האחראים להגנה היה הגנרל תומאס אדמס סמית' והוא הורה להקים מוצב על גדות נהר ארקנסו. בהתאם לכך ב-1817 הוקם פורט סמית' (מילולית: "מבצר סמית") במקום בו נמצאת העיר היום. כעבור זמן קצר נוצרה התיישבות מסביב למוצב שנשאה את שמו, אך המוצב עצמו הועבר ב-1824 כ-130 קילומטרים מערבה, לפורט גיבסון. לאחר מכן אדם בשם ג'ון רוג'רס קנה את קרקעות הממשל באזור ותרם לפיתוחה של פורט סמית'. ההתיישבות גדלה כל-כך עד שהממשל "נאלץ" להקים בה מוצב חדש כדי להגן על עיירת הסְפַר. בשנים הראשונות של מלחמת האזרחים האמריקנית צבא הקונפדרציה השתלט על ההתיישבות ועל המבצר. צבא האיחוד השתלט על העיר לאחר שניצח ב-1 בספטמבר 1863 בקרב דוויל'ס בקבון (Battle of Devil's Backbone) בהרים בקרבת פורט סמית'. ב-31 ביולי 1864 כוחות הקונפדרציה ניסו להשתלט מחדש על פורט סמית', אך הם נכשלו. במהלך המלחמה ולאחריה העיר החלה להתפתח, כשהיא הייתה יעד לעבדים נמלטים ותומכי האיחוד בדרום ארצות הברית. בעיר נמצאים מספר מוסדות להשכלה גבוהה, בהם אוניברסיטת ארקנסו - פורט סמית'. את העיר משרת נמל התעופה האזורי פורט סמית', הנמצא במרחק 6 קילומטרים דרום-מזרחית למרכז העיר. פורט סמית' נמצאת על מסלול כביש בין-מדינתי 40, המקשר בין ברסטו בקליפורניה ובין וילמינגטון בקרוליינה הצפונית. כמו כן, בקרבת פורט סמית' מתחיל אחד המקטעים המרכיבים את כביש בין-מדינתי 49, אשר מגיע עד צפון ארקנסו. איטליה צ'יסטרה די לאטינה, איטליה מדיה וקבצים בנושא פורט סמית' בוויקישיתוף אתר האינטרנט הרשמי של פורט סמית' (באנגלית) פורט סמית', באתר אנציקלופדיה בריטניקה (באנגלית) אתר American FactFinder של לשכת מפקד האוכלוסין של ארצות הברית. אוכלוסייה במטרופולינים לפי מפקד 2010 והערכות אוכלוסייה ב-2011, לשכת מפקד האוכלוסין של ארצות הברית.
לנקסטר

האם התכוונתם ל... בית לנקסטר – בית אצולה ומשפחת מלוכה בריטית אוורו לנקסטר – מפציץ בריטי שהשתתף במלחמת העולם השנייה ברט לנקסטר – שחקן קולנוע אמריקאי גאוגרפיה ערים ומחוזות: לנקסטר (לנקשייר) – עיר ומחוז בלנקשייר, בצפון מערב אנגליה לנקסאר (דוכסות) - דוכסות פלטינית בצפון אנגליה. לנקסטר (קליפורניה) – עיר במחוז לוס אנג'לס לנקסטר (מסצ'וסטס) (אנ') – עיר במסצ'וסטס, ארצות הברית לנקסטר (פנסילבניה) (אנ') – עיר ומחוז בפנסילבניה, הייתה עיר הבירה של ארצות הברית במשך יום אחד (27 בספטמבר 1777) לנקסטר (ניו יורק) (אנ') – עיירה במדינת ניוק יורק לשונות יבשה כף לנקסטר
אמין ג'ומאייל

אמין ג'ומאייל (בערבית: أمين الجميل; נולד ב-22 בינואר 1942) הוא מדינאי לבנוני נוצרי מרוני ונשיא לבנון בין השנים 1982–1988. ג'ומאייל נולד בביירות בשנת 1942, בנו של פייר ג'ומאייל, מייסד הפלנגות הנוצריות. למד משפטים ומנהל עסקים באוניברסיטת סנט ג'וזף. נשא לאשה את ג'ויס ג'ומאייל, החזיק בתפקיד פיקודי בפלנגות באזור הר המתן ממזרח לביירות. ב-1972 נבחר לראשונה לפרלמנט, כנציג האזור הצפוני אל-מתן. במקביל לעיסוקו הפוליטי, ערך את העיתון בשפה הצרפתית "לה רוויי" ("ההתעוררות"). בהיותו אדם אמיד, נהג לנוע במסוק פרטי, ובמשך שנים הייתה לו מיליציה פרטית שכללה 700 לוחמים נוצרים. ב-1976 הצטרף ג'ומאייל, יחד עם אחיו הצעיר, בשיר, לפגישת אביו עם ראש ממשלת ישראל, יצחק רבין, על ספינת טילים של חיל הים מול העיר ג'וניה בלבנון, בה ביקשו מרבין סיוע צבאי. לאחר שאחיו, נשיא לבנון בשיר ג'ומאייל, נרצח בידי שליחיה של סוריה ב-14 בספטמבר 1982, נבחר אמין ג'ומאייל לנשיא לבנון ב-21 בספטמבר וכיהן בתפקיד זה כשש שנים. בתקופה זו היטלטל משטרו של אמין ג'ומאייל בין הסתמכות על המערב ובמיוחד ארצות הברית, לבין התערבות הולכת וגוברת של סוריה בענייניה הפנימיים של לבנון. בתחילת כהונתו נטה אמין ג'ומאייל למערב, וב-17 במאי 1983, אף נחתם הסכם ישראל-לבנון 1983, שהיו בו אזכורים לא מעטים להסדרת יחסים בין המדינות ובמסגרתו אף נפתחה נציגות דיפלומטית ישראלית בביירות. למרות חתימת ההסכם סירב אמין כנשיא לאשרר את ההסכם והשהה את חתימתו עליו. באותה תקופה הסתמך אמין ג'ומאייל רבות על ארצות הברית, אך שורת מתקפות הביאה לעזיבת הכוחות האמריקנים את ביירות ובכך לדחיקתו של ג'ומאייל לזרועותיה של סוריה. כתוצאה, בוטל ההסכם עם ישראל בחודש מרץ 1984. הנציגות הישראלית המשיכה לפעול עוד מספר חודשים אך הכתובת על העמקת המעורבות של סוריה בלבנון הלכה והתחוורה לעיני כל. במהלך כהונתו ניסה ג'ומאייל לפעול לפיוס בלבנון אך נאלץ להיענות יותר ויותר לתכתיבים סורים. כך, מינה אמין את רשיד כראמי לראש ממשלה בלחץ הסורים. סוריה שבה והכניסה את כוחותיה לביירות, לראשונה מאז גירוש כוחות אש"ף והסורים בספטמבר 1982. בתחילה נכנס כוח קטן בלבד אך בפברואר 1987 נכנסו כ-7,500 חיילים סורים למערב ביירות. במקביל שותקה פעילות הממשלה שכן מאז 1986 ועד להירצחו ב-1 ביוני 1987, החרים רשיד כראמי את הנשיא אמין ג'ומאייל, ובעקבותיו עשו כן כל השרים המוסלמים בממשלה. לקראת סיום כהונתו של ג'ומאייל ב-1988, עמדה לבנון לפני מצב חדש בתולדותיה מבחינה חוקתית, שכן לא נבחר במקומו נשיא חדש. על פי החוקה הלבנונית, במצב שכזה ממלא ראש הממשלה את תפקיד הנשיא. אמין רצה למנוע מצב שסלים אל-חוס, מי שמונה לראש ממשלה לאחר רצח כראמי, ייהפך לנשיא, ולכן מינה את מפקד צבא לבנון מישל עאון לראש ממשלה, בהתעלמו מהמסורת לפיה ראש הממשלה הלבנוני הוא תמיד מוסלמי. זמן קצר לאחר מכן, מיד בתום תקופת נשיאותו, עזב אמין את לבנון לפריז. לאחר רצח יצחק רבין, סר ג'ומאייל לשגרירות ישראל בפריז כדי לחתום בספר התנחומים על הרצח, ומאז נאסרה עליו חזרתו למולדתו לבנון. בשנת 2000 שב למולדתו, ומאז הוא אחד המנהיגים הבולטים של המחנה הנוצרי בלבנון. בנו, פייר אמין ג'ומאייל, שימש כשר התעשייה של לבנון, עד רציחתו ב-21 בנובמבר 2006. מדיה וקבצים בנושא אמין ג'ומאייל בוויקישיתוף שמעון שיפר, כדור של"ג : סודות מלחמת לבנון, עמ' 131. שמעון שיפר, כדור של"ג : סודות מלחמת לבנון, עמ' 22.
MEAN (תשתיות תוכנה)

MEAN הוא מקבץ תוכנות (Software stack) חינמי ובקוד פתוח שכתוב בשפת התכנות JavaScript, ונועד לבניית אתרי אינטרנט דינאמיים ויישומי רשת. MEAN הוא שילוב של Angular, Express.js, MongoDB,‏ Node.js. הרכיבים עליהם בנוי מקבץ התוכנות MEAN הם: MongoDB, מסד נתונים מסוג NoSQL. Express.js, ספרייה נפוצה להקמה וניהול שרתי אינטרנט בסביבת Node, מוכר בהיותו קל לניהול תקשורת בפרוטוקול HTTP, HTTPS. Angular - תשתית MVC מבוססת JavaScript ליישומי אינטרנט. לעיתים מדובר על תשתית תוכנה מקבילה, כמו React‏ (MERN) או Vue‏ (MEVN). Node.js - הרכיב המרכזי ש"עוטף" את קודמיו: סביבת הרצה אסינכרונית לקוד JavaScript בצד שרת, שבלעדיה גם תשתית צד הלקוח וגם תשתית צד השרת לא יכולות לרוץ. LAMP (תשתיות תוכנה) WAMP אתר האינטרנט הרשמי של MEAN אתר האינטרנט הרשמי של MEAN meanjs.org Mastering MEAN משאבים שונים ללמידה על MEAN איך להתחיל לעבוד עם MEAN
קרפטנים

קרפטנים (בלטינית: Carpetani) היה שמו של שבט קלטי שחי בחצי האי האיברי בתקופה הקדם-רומית. על פי חפירות שנערכו, מעריכים שהם חיו בעיקר בצפון ובמערב ספרד של ימינו. לא ברור מתי היגרו לחצי האי האיברי, אולם על פי דברי פוליביוס במאה השלישית לפני הספירה הם היו השבט החזק ביותר בספרד. הם נאבקו באומץ בקרתגים שפלשו לאדמתם, עד שהמצביא הקרתגי המפורסם חניבעל ברקה הביס אותם בקרב נהר הטחו. אולם עדיין הם היוו מטרד רציני, עד שבמהלך המצור על סגונטום, נאלץ חניבעל לעזוב את המצור ולדכא מרידה שלהם. חלקם גויסו כשכירי חרב לצבא קרתגו, אולם הם היו לא צייתנים, ידוע ש-11,000 מהם ערקו מצבאו של חניבעל במהלך מסעו לאיטליה. כאשר הרומאים פלשו להיספניה במהלך המלחמה הפונית השנייה, הקרפטנים סייעו להם במאבקם נגד הקרתגים. וכאשר היספניה סופחה באופן רשמי לרומא, הם קיבלו זאת בצייתנות ולא ידוע על מרידות רבות שלהם נגד הרומאים. הם נטמעו בהדרגה בקרב השבטים האחרים עד שנעלמו לגמרי. אולקאדים ואקים מדיה וקבצים בנושא קרפטנים בוויקישיתוף פוליביוס, ספר שלישי, 13-14. פוליביוס, ספר שלישי, 35.
Blue Sky Studios

Blue Sky Studios (בלו סקיי סטודיוס) הייתה חברת בת של פוקס המאה ה-20 ושימשה כמחלקת ההנפשה שלה. החברה הוקמה ב-1987, והיא נחשבה לחלוצה בהנפשה הממוחשבת, ויחד עם אולפני ההנפשה של וולט דיסני ואולפני ההנפשה של דרימוורקס, הייתה הראשונה שעסקה בסוג זה של הנפשה והפיקה בו סרטים שהופצו לקולנוע. חברת Blue Sky Studios נסגרה על ידי וולט דיסני ב-11 באפריל 2021. לאחר ההצלחה של "טרון", חברת וולט דיסני החליטה שלא להמשיך לעבוד עם החברה שהפיקה עבורה את האפקטים, Synthavision, ולתת מעתה לאולפניהם לעשות זאת. לאור זאת Synthavision פשטה את הרגל, וכמה מעובדיה, כריס וודג', קרל לודוויג, יוג'ין טרוובטזקוי, אליסון בראון, דייוויד בראון ומייקל פרארו הקימו אולפן עצמאי - Blue Sky Studios.(הקישור אינו פעיל) עם הקמתו, האולפן הפיק פרסומות מונפשות קצרות לטלוויזיה וביצע עבודות אפקטים חזותיים לכמה סרטים. באוגוסט 1997, חברת פוקס המאה ה-20 רכשה את האולפן, במטרה שישמש כמחלקת ההנפשה שלה. מיד לאחר הרכישה, החלו האולפנים בעבודתם, והפיקו את האפקטים בסרטים "הנוסע השמיני 4: התחייה", "טיטניק" ו"ארמגדון". במרץ 1999, כחלק מהתרסקות שוק ההנפשה, מכרה פוקס המאה ה-20 חצי מהאולפן. בניסיון האחרון לפני סגירה מוחלטת, בשנת 2002 הפיקו האולפנים את "עידן הקרח". ההצלחה המסחרית והביקורתית של הסרט הובילה ליצירת זיכיון סביב הסרט, שכולל גם ארבעה המשכים, "עידן הקרח 2: נמסים מצחוק", "עידן הקרח 3: עלייתם של הדינוזאורים", "עידן הקרח 4: יבשת בתנועה" ו"עידן הקרח: מסלול התנגשות", שהכניסו יחד עם הסרט המקורי הכנסות של $3,215,600,000. ב-9 בפברואר 2021 נודע כי דיסני סוגרת את אולפני Blue Sky Studios באפריל של אותה שנה בעקבות מגפת הקורונה המתמשכת ו-450 העובדים יעבדו באולפני האנימציה השונים של דיסני. מדיה וקבצים בנושא Blue Sky Studios בוויקישיתוף אתר האינטרנט הרשמי של Blue Sky Studios (באנגלית) Blue Sky Studios, ברשת החברתית פייסבוק Blue Sky Studios, ברשת החברתית אקס (טוויטר) Blue Sky Studios, ברשת החברתית אינסטגרם Timothy Dumas, ‏Animation Domination, ‏Greenwich Magazine, ‏אוקטובר 2010 Susan Ohmer, ‏Ray Tracers: Blue Sky Studios, ‏Animation World Network, ‏1 במאי 1997 Imaginative Pix takes interest in Blue Sky, Variety, ‏27 באוגוסט 1997 Blue Sky|VIFX, ‏VFX HQ Marc Graser, ‏Fox to sell visual F/X division to R&H, ‏Variety, ‏3 במרץ 1999 Ben Fritz, ‏Fox animation soars under Blue Sky, ‏Variety, ‏2 במאי 2008 Franchises - Ice Age, ‏Box Office Mojo D'Alessandro, Anthony (9 בפברואר 2021). "Disney Closing Blue Sky Studios, Fox's Once-Dominant Animation House Behind 'Ice Age' Franchise". Deadline Hollywood. ארכיון מ-9 בפברואר 2021. נבדק ב-9 בפברואר 2021. {{cite web}}: (עזרה) Giardina, Carolyn (9 בפברואר 2021). "Disney Shutting Blue Sky Animation Studio". The Hollywood Reporter (באנגלית). נבדק ב-9 בפברואר 2021. {{cite web}}: (עזרה)תחזוקה - ציטוט: url-status (link)
ואקים

ואקים (בלטינית: Vaccei) היה שמו של שבט קלטי שחי בחצי האי האיברי בתקופה הקדם-רומית. הוואקים חיו לאורכו של נהר הדורו, בספרד ופורטוגל של ימינו. הם היו דוברי שפות קלטיות, ועסקו בעיקר בגידול דגנים. המערכת החקלאית שלהם הייתה מפותחת בהרבה מזו של כל השבטים האחרים באזור, והם ייסדו מספר ערים חשובות ביניהם הרמאנדיקה. המצביא הקרתגי המפורסם חניבעל ברקה הכריז עליהם מלחמה בשנת 220 לפנה"ס, והחריב עד הייסוד את עריהם הרמאנדיקה וארבאקלה. לפיכך כרתו הוואקים ברית עם הקרפטנים והאולקאדים, ויצאו לקרב מכריע נגד חניבעל, שהביס אותם בקרב נהר הטחו. בתקופת המלחמה הפונית השנייה בין קרתגו לרומאים, הוואקים נותרו נייטרלים. אולם לאחר שהיספניה נכבשה לחלוטין בידי הרומאים, מרדו בהם מספר פעמים. הם תמכו בנומנטיה (עיר לוסיטנית שמרדה ברומאים), במהלך המלחמה הקלטיברית השלישית. ולאחר המלחמה סופחה ארצם לפרובינקיה הרומית היספניה קיטריור. בשנת 27 סיפח אוגוסטוס את ארצם לפרובינקיה היספניה טארקוננסיס. הם נטמעו בסופו של דבר בעמים הקלטים האחרים. קרפטנים אולקאדים מדיה וקבצים בנושא ואקים בוויקישיתוף
אולקאדים

אולקאדים (בלטינית: Carpetani) היה שמו של שבט קלטי שחי בחצי האי האיברי בתקופה הקדם-רומית. הם חיו באזור המחוז קסטיליה-לה מנצ'ה בספרד של ימינו, וייסדו שם מספר ערים חשובות. על פי ממצאים ארכאולוגיים, נראה שתרבותם הושפעה רבות מהפיניקים שעמם היו בקשרי מסחר. בשנת 221 לפנה"ס המצביא הקרתגי המפורסם חניבעל ברקה תקף את ארצם, והחריב את עירם אלתיאה. בשנה שלאחר מכן כרתו האולקאדים ברית עם הקרפטנים והוואקים, ויצאו לקרב נגד חניבעל, שהביס אותם בקרב נהר הטחו. אם כי אולקאדים רבים שרתו כשכירי חרב בצבא קרתגו, וחניבעל אף העביר חלק מהם לאפריקה. לאחר שחניבעל עזב את חצי האי האיברי, עברו האולקאדים לצדד ברומאים אויביהם של הקרתגים. הם נותרו נאמנים לרומאים גם לאחר שהללו סיפחו את חצי האי האיברי, ואף תמכו בהם בתקופת מלחמת נומנטיה. ארצם נכללה בתחום הפרובינקיה היספניה קיטריור. קרפטנים ואקים מדיה וקבצים בנושא אולקאדים בוויקישיתוף